শাহজাহান আরো বলেন, ‘আমি বলব এ মামলায় সাক্ষ্য আইন অনুযায়ী দ্বিতীয় তদন্ত আইনানুযায়ী হয়নি। কেননা বিচার শুরু হয়ে যাওয়ার পর দ্বিতীয় তদন্ত করার সুযোগ নেই। মুফতি হান্নাকে দিয়ে যদি বাবর সাহেব এ ঘটনা ঘটাতেন তাহলে মুফতি হান্নানকে গ্রেপ্তার বা দশবার রিমান্ডে নেওয়া হতো না। এটাই প্রমাণ করে এ ঘটনায় মুফতি হান্নানের দ্বিতীয় স্বীকারোক্তি জোর করে আদায় করা হয়েছে। কেননা এ স্বীকারোক্তি যখন আদায় করা হয় তখন মুফতি হান্নান অন্য মামলায় মুত্যুদণ্ডপ্রাপ্ত আসামি। একজন মৃত্যুদণ্ডপ্রাপ্ত আসামি থাকেন কনডেম সেলে। সেখান থেকে কীভাবে ১৬৪ ধারায় জবানবন্দি দিলেন তা স্পষ্ট নয়। একজন মৃত্যুদণ্ডপ্রাপ্ত আসামির কাছ থেকে জবানবন্দি আদায় করতে হলে যেভাবে দরকার এখানে সে বিধান মানা হয়নি। তাই বলা যায় রাজনৈতিকভাবে জড়ানোর জন্যই মূলত লুৎফুজ্জামান বাবর সাহেবকে জড়ানো হয়েছে।’